**Seletuskiri**

Viru-Nigula Vallavolikogu otsuse „Aseri valla, Kunda linna ning Viru-Nigula valla ühinemisel moodustuva Viru-Nigula valla volikogu liikmete arvu määramine, valimisringkonna moodustamine ja mandaatide jaotamine“ eelnõu juurde

Vastavalt kohaliku omavalitsuse korralduse seaduse § 22 lõike 1 punktidele 12 ja 13 kuulub volikogu ainupädevusse volikogu järgmise koosseisu liikmete arvu, valimisringkondade arvu, piiride ja ühtse numeratsiooni ning igas valimisringkonnas mandaatide arvu määramine.

Eesti territooriumi haldusjaotuse seaduse § 9 lõige 8 sätestab, et valimisringkondade ja –jaoskondade moodustamist käsitlevad samased otsused võetakse asjaomaste omavalitsusorganite poolt vastu kohaliku omavalitsuse volikogu valimise seadusega sätestatud korras vastavalt taotletavale haldusterritoriaalsele korraldusele ning nimetatud otsuste jõustumise ajana sätestatakse Vabariigi Valitsuse haldusterritoriaalset korraldust muutva määruse jõustumise aeg. Määrus jõustus 01. veebruaril 2017. Seega jõustub otsus vastavalt kohaliku omavalitsuse korralduse seaduse § 23 lõikes 3 sätestatud korras.

Kohaliku omavalitsuse volikogu valimise seaduse § 8 sätestab valimisringkondade moodustamise ning § 11 toimingud uue kohaliku omavalitsuse üksuse volikogu valimise korral.

Vastavalt Aseri valla, Kunda linna ja Viru-Nigula valla ühinemislepingu punktile 6.1 on kokku lepitud, et Viru-Nigula Vallavolikogu koosseisus on 21 liiget, kes valitakse ühes valimisringkonnas, mis moodustatakse lepinguosaliste territooriumipõhiselt.

Vastavalt Haldusreformi seaduse § 7 lõikele 5 on asjaomased omavalitsusorganid kohustatud valimisringkondade ja –jaoskondade moodustamist käsitlevad otsused vastu võtma hiljemalt 2017. aasta 15. juuniks.